钦定古今图书集成/明伦汇编/闺媛典/第351卷 > 素娥
## 钦定古今图书集成/明伦汇编/闺媛典/第351卷 > 素娥

按《灯下闲谈》：“韦洵美先辈，开平岁及第，受邺都从事
辟焉。乃挈所宠素娥行。罗绍威闻其姝丽才达，临河
令女使赍绢二百匹，及生饩而露意焉。洵美无所容
足，遂令妆束更衣，修缄献之。素娥姓崔氏，亦大梁良
家子，善谐谑，笔札和泪作诗曰：‘妾闭闲房君路岐，妾
心君恨两依依。魂神倘遇巫娥伴，犹逐朝云暮雨归’。”
洵美乃不受辟。夜渡河，宿一寺，长吁而寝曰：“何处人
能报不平？”寺有行者排闼而揖曰：“先辈蓄何不平事？”
洵美具语之，欻然出门而去。至三更，忽掷一皮囊入
门，乃贮素娥而至。侵晓，问寺僧，言在寺打钟勤苦三
十馀年，已不知所之。洵美即遁迹他所。